ສະພາກຣິສ ຮັບຜ່ານ ແຜນການຕັດລາຍຈ່າຍລົງອີກ ທ່າມກາງຄວາມໂກດແຄ້ນ ຂອງປະຊາຊົນ (ເບິ່ງວີດີໂອ)
ພວກປະທ້ວງໄດ້ຈູດເຜົາຕຶກອາຄານ, ​ທຸບແກ້ວກະຈົກ ແກວ່ງກ້ອນຫີນແລະລະເບີດນໍ້າມັນ ໃສ່ຕໍາຫລວດ ທີ່​ໄດ້ຮັບມືກັບພວກປະທ້ວງ ດ້ວຍແກສນໍ້າຕາ.
ສະພາແຫ່ງຊາດຂອງກຣິສ ໄດ້ຮັບຜ່ານແຜນການຕັດການໃຊ້ຈ່າຍແລະໜ້າວຽກລົງ ທີ່ເປັນຂໍ້ບັງຄັບຂອງພວກໃຫ້ເງິນກູ້ຢືມນາໆຊາດ ຊຶ່ງພາໃຫ້ກຣິສ ຫຍັບເຂົ້າໃກ້ຄວາມ ເປັນຈິງຫລາຍຂຶ້ນ ໃນການທີ່ຈະໄດ້ເງິນຊ່ອຍເຫລືອກູ້ໜີ້ສິນກ້ອນໃໝ່ນັ້ນ ພວກຜູ້ແທນກຣິສໄດ້ຮັບຮອງເອົາແຜນການປະຢັດມັດທະຍັດດັ່ງກ່າວໃນຕອນເດິກວັນ ອາທິດວານນີ້ ຫຼັງຈາກທີ່ພວກປະທ້ວງໄດ້ຈູດເຜົາຕຶກອາຄານ,ທຸບແກ້ວກະຈົກ ແກວ່ງ ກ້ອນຫີນແລະລະເບີດນໍ້າມັນ ໃສ່ພວກຕໍາຫລວດ ທີ່ໄດ້ຮັບມືກັບພວກປະທ້ວງດ້ວຍ ແກສນໍ້າຕາ ມີພວກປະທ້ວງປະມານ 100,000 ພາກັນເດີນຂະບວນໄປຕາມຖະໜົນ ຫົນທາງໃນນະຄອນຫລວງ Athens ແລະໃນ Thessaloniki ເມືອງໃຫຍ່ອັນດັບ ສອງຂອງກຣິສ ມີຕຶກຢ່າງນ້ອຍ 10 ຫຼັງໄດ້ຖືກຈຸດໄຟເຜົາ ໃນກຸງ Athens ຊຶ່ງຮວມທັງໂຮງຮູບເງົາ ຮ້ານກາເຟ ແລະທະນາຄານນໍາ ນາຍົກລັດຖະມົນຕີ Lucas Papademos ໄດ້ປະນາມການກໍ່ຄວາມຮຸນແຮງນີ້ ວ່າເປັນ ການກະທໍາທີ່ບໍ່ມີ ຢູ່ໃນລະບອບປະຊາທິປະໄຕ ພວກປະທ້ວງທັງຫຼາຍນັ້ນແມ່ນມີຫຼາກຫຼາຍ ຮວມທັງພວກຊາຍໜຸ່ມທີ່ໃສ່ໜ້າກາກແລະ ແຖຫົວ ພວກຄອບຄົວແລະຜູ້ເຖົ້າຜູ້ແກ່ ຊາວກຣິສຈໍານວນຫຼາຍ ກ່າວວ່າ ພວກເຂົາເຈົ້າ ນັ້ນໄດ້ເສຍສະລະມາຫຼາຍພໍແລ້ວ ໃນຂະນະທີ່ທາງ ລັດຖະບານພະຍາຍາມດິ້ນຮົນ ເພື່ອໃຫ້ພົ້ນຈາກໜີ້ສິນອັນມະຫາສານຂອງປະເທດ ແລະການລົ້ມລະລາຍນັ້ນ